Dis nie meer rugby nie | Netwerk24
Deur Francois J. Marais, Durbanville 28 Junie 2019 00:01
Hiermee dan 'n spesiale skrywe aan my vriend Johan Heunis.
Ek het hom belowe ek sal vir hom 'n stel riglynne stuur waarom ek nie meer WP Rugby ondersteun en waarom ek heeltemal afgestomp is van die pragtige sport.
1. Ek was nog altyd 'n ondersteuner en kritiese analis van die vyftienamn-sportkode, maar ek het 'n ernstige probleem om vyftienman-rugby te kyk en op die ou einde 23 manne op die veld te sien. 'n Rugbyspan bestaan uit 15 spelers en 3 reserwes, en as jy nie 80 minute kan speel nie, bly dan by die huis.
2. SA rugby was nog altyd gebou rondom ons vaste vassette. Darom dat ons opposisiespanne in die grond kon skrum en menigte drieë van 'n vaskopskrum kon druk. Dit wanneer die opposisie se agterlyn op die aanval ingestel was, en 'n agtal die skrum kon swaai weg van die opposisie en daardeur aanval. Wat sien ons nou? Die skrumskakel plaas die bal onder sy haker se voete en 'n skrum word opgeblaas indien dit deur 90° swaai.
3. Maar 'n strafskop word toegeken wanneer die skeidsregter besluit die voorry se knieë het geknak?
4. SA het goeie lynstaanmanne ontwikkel van Johan Claassen, Kevin de Klerk, Kobus de Wet, Louis Moolman, Bakkies Botha, Victor en andere. Nou tel ons middelmatige slotte op en dink hulle is wêreldgehalte.
5. Voorheen mag jy nie agter jou spanmaats geskuil het terwyl jy die bal dra, nou gebruik ons 'n lynstaan om die opposisie plat te druk terwyl die baldraer agter die pak skuil en oor die doellyn val. Dan dink ons dit is rugby?
6. Ek het altyd Nuweland besoek om my span, die WP of Springbokke te ondersteun, om daardie beste spelers te sien speel. Ek het die Wilson Whinnery se '64 All Blacks gesien, Ek het Willie-John McBride se '74 Leeus gesien, Greg Davies se '69 Wallabies en ook Morne Du Plessis se era. Nou gaan ons Nuweland toe, betaal volprys en die WP-bestuur kan my nie waarborg dat die beste 30 spelers op die veld sal verskyn nie gegewe ons huidige kwotastelsel, nee dankie.
7. Dan 'n wedstryd om 19:00 op 'n Vrydagaand, nadat ek 'n werkweek van 50 uur agter die blad het? Daar is geen manier wat ek om 21:00 op die N2 huis toe sal ry nie. Nee dankie.
Dus wat bly oor? Ek het pragtige herhinneringe van Nuweland en die vyftienmankode. Wat tans opgedis word, is vir my volksvreemd en ek bestee nou my geld en energie aan my huis en stokperdjie. Jammer, WP Rugby.